**RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI**

**în intervalul 11.12.2023, ora 08:00 – 12.12.2023, ora 08:00**

1. ***SITUAŢIA HIDROMETEOROLOGICĂ***

**1. Situaţia şi prognoza hidrologică pe râurile interioare şi Dunăre din 12.12.2023, ora 07:00**

**RÂURI**

**Debitele au fost în general staționare**, exceptând râurile din bazinele hidrografice: Vișeu, Iza, Tur, Someș, Crasna, Barcău, Crişuri, Mureș, Bega, Timiş, Bârzava, Moravița, Caraș, Nera, Cerna, unde au fost în scădere.

Debitele se situează la valori sub mediile multianuale lunare, cu coeficienți moduli cuprinși între 30-90%, mai mari pe râurile din bazinele hidrografice: Vișeu, Iza, Tur, Someș, Crasna, Crișul Repede, Mureș, Bârzava, pe cursurile superioare ale Bistriței, Trotuşului și Prutului şi mai mici (sub 30%) pe râurile din bazinele hidrografice: Moravița, Bârlad, Jijia, Tazlău și pe unii afluenți din bazinul Buzăului și din bazinele inferioare ale Jiului şi Oltului.

Formațiunile de gheață (gheață la maluri, năboi, pod de gheață), prezente în bazinele râurilor Suceava, Moldova, Bistrița, Jijia, în bazinele superioare ale Ialomiței și Trotuşului, pe cursul mijlociu al Prutului și pe unii afluenți ai Buzăului și Bârladului au fost în uşoară extindere şi intensificare.

Curge năboi (zăpadă înghețată în albie) pe râul Bistrița pe sectorul Dorna Giumalău – Dorna Arini şi pe râul Dorna la stația hidrometrică Dorna Cândreni.

Nivelurile pe râuri la stațiile hidrometrice se situează sub **COTELE DE ATENȚIE.**

**Debitele vor fi în general staționare**, exceptând râurile din bazinele hidrografice: Vișeu, Iza, Someș, Crasna, Barcău, Crişul Repede, Mureș, Bega, Timiş, Bârzava, Moravița, Caraș, Nera, Cerna, unde vor fi în scădere și râurile din bazinele hidrografice: Tur, Crișul Alb, Crișul Negru unde vor fi în ușoară creștere datorată precipitațiilor prognozate.

Sunt posibile creșteri ușoare de niveluri și debite pe unele râuri mici din zonele de deal și de munte, mai ales pe cele din vestul și nordul țării, ca urmare a precipitațiilor lichide prognozate și a cedării apei din stratul de zăpadă.

Formațiunile de gheață (gheață la maluri, năboi, pod de gheață) existente, vor fi în uşoară diminuare şi restrângere.

Nivelurile pe râuri la stațiile hidrometrice se vor situa sub **COTELE DE ATENȚIE**.

**DUNĂRE**

**Debitul la intrarea în țară (secțiunea Baziaș) în intervalul 11.12.2023 – 12.12.2023 a fost în scădere, având valoarea de 7900 m3/s**, peste media multianuală a lunii decembrie 5200 m3/s.

În aval de Porţile de Fier debitele au fost în scădere pe sectorul Gruia – Zimnicea și relativ staționare pe sectorul Giurgiu – Tulcea.

**Debitul la intrarea în țară (secțiunea Baziaș) va fi în scădere (7700 m3/s).**

În aval de Porţile de Fier, debitele vor fi în uşoară scădere pe sectorul Gruia – Cernavodă şi relativ staționare pe sectorul Hârşova – Tulcea.

**2.** **Situaţia meteorologică în intervalul 11.12.2023, ora 09:00 –12.12.2023, ora 06:00**

**ÎN ŢARĂ**

Pe parcursul zilei, valorile termice au fost mai ridicate decât în ziua anterioară în cea mai mare parte a țării, local chiar semnificativ, îndeosebi în vest-sud-vest unde s-au situat peste normele perioadei; înnorările au fost local persistente în zonele joase din est și din sud, iar în rest cerul a fost temporar noros. Cu totul izolat, au fost precipitații neînsemnate cantitativ- burniță în regiunile extracarpatice (cu depunere de polei pe suprafețe mici în Moldova), ploi în Banat și Maramureș și fulguieli la munte și în Transilvania. Începând de seara, o arie de nebulozitate și precipitații a curprins treptat jumătatea de vest a teritoriului; în Banat și Crișana a plouat, în Maramureș și Transilvania au fost precipitații mixte, în Oltenia și vestul Munteniei ploi și lapoviță, iar la munte pe arii restrânse a nins. Vântul a suflat slab și moderat, pe alocuri cu ușoare intensificări în Crișana și pe crestele montane. Este strat de zăpadă în cea mai mare parte a zonei montane și aseară la ora 20 măsura -în platformele stațiilor meteorologice- până la 45 cm în Munții Călimani, pe alocuri în Moldova (până la 6 cm) și doar pe suprafețe mici în estul Transilvaniei (până la 2 cm). Temperaturile maxime s-au încadrat între -2 grade la Darabani, Piatra Neamț și Miercurea Ciuc și 11 grade la Moldova Nouă, iar la ora 6 valorile termice erau cuprinse între -6 grade la Piatra Neamț și 6 grade la Săcuieni, Oradea, Chișineu Criș, Arad, Timișoara și Banloc. S-a semnalat ceață local în Moldova, unde a fost mai persistentă, pe spații restrânse în Muntenia și Oltenia și izolat în celelalte regiuni.

*Observație: de ieri dimineață de la ora 6 au fost în vigoare 5 atenționări cod galben pentru fenomene meteorologice periculoase imediate, 4 emise de către SRPV Bacău și 1 de către SRPV Sibiu.*

**LA BUCUREŞTI**

Valorile termice diurne, ușor mai ridicate decât în zilele anterioare, s-au situat în jurul celor specifice perioadei. Cerul a fost mai mult noros, în orele amiezii în unele cartiere a fost burniță, iar spre sfârșitul intervalului a plouat slab. Vântul a suflat în general slab. Temperatura maximă a fost de 3 grade, iar la ora 6 se înregistrau 2 grade la Afumați și Băneasa și 3 grade la Filaret.

**3. Prognoza meteorologică în intervalul 12.12.2023, ora 09:00 –13.12.2023, ora 09:00**

**ÎN ŢARĂ**

Valorile termice diurne vor crește și se vor situa peste cele specifice datei în cea mai mare parte a țării; astfel, maximele se vor situa în general între 4 și 14 grade. Cerul va avea înnorări temporare în est și în sud, iar în rest va fi mai mult noros. Se vor semnala precipitații slabe, în special sub formă de ploaie în vestul, nordul și parțial în centrul teritoriului și pe alocuri în rest, iar în zonele montane vor fi precipitații sub formă de lapoviță și ninsoare. Izolat se va depune polei, mai ales în nord-est și în centru. Vântul va sufla slab și moderat, cu intensificări temporare la munte și izolat în nord-vest. Temperaturile minime se vor încadra între -6 și 7 grade. Îndeosebi dimineața și noaptea, pe alocuri se va forma ceață.

**LA BUCUREŞTI**

Valorile termice diurne vor crește și se vor situa peste mediile multianuale, astfel că maxima va fi de 9...10 grade. Cerul va avea înnorări temporare, iar probabilitatea de ploaie slabă va fi mai ridicată în prima parte a zilei. Vântul va sufla slab până la moderat. Temperatura minimă va fi de -3...0 grade. Îndeosebi noaptea va fi ceață.

1. ***CALITATEA APELOR***

**1. Pe fluviul Dunărea**

Nu au fost semnalate evenimente deosebite.

**2. Pe râurile interioare**

***Administrația Națională Apele Române*** revine cu informații despre poluarea accidentală cu ape uzate neepurate a râului Bârlad, care s-a produs în data de 10.12.2023, ora 23:30, pe raza comunei Muntenii de Jos, județul Vaslui. Responsabilă de producerea poluării este SC Fabrica de Carne Morandi SRL din Muntenii de Jos. Nu a fost semnalată mortalitate piscicolă.

Rezultatele analizelor fizico-chimice pentru probele de apă prelevate în data de 10.12.2023 şi 11.12.2023 din patru secţiuni se prezintă astfel:

- 1. râu Bârlad, amonte 50 m de gura evacuare staţie epurare SC Fabrica de Carne Morandi SRL: *turbiditate: 13.9 NTU; MTS 8.5 mg/l; conductivitate: 1329 μS/cm; oxigen dizolvat: 9.4 mg/l; saturaţie 69.37 %; CCOCr: 28,8 mg/l; amoniu: 0.944 mg/l; azotiţi: 0.371 mg/l; azotaţi: 10.31 mg/l; Azot total: 3.99 mg/l; Fosfor total: 0,16 mg/l*;

- 2. râu Bârlad, aval 17 km (pod Roşieşti) de gura evacuare staţie epurare SC Fabrica de Carne Morandi SRL: *turbiditate: 41.7 NTU; MTS 18.1 mg/l; conductivitate: 1321 μS/cm; oxigen dizolvat: 7.92 mg/l; saturaţie: 58.67 %; CCOCr: 34 mg/l; amoniu: 5.14 mg/l; azotiţi: 0.109 mg/l; azotaţi: 9.25 mg/l; Azot total: 7.05 mg/l; Fosfor total: 0,87 mg/l*;

- 3. râu Bârlad, aval 1 m de gura de evacuare staţie epurare SC Fabrica de Carne Morandi SRL: *turbiditate: 176 NTU; MTS 291 mg/l; conductivitate: 1331 μS/cm; oxigen dizolvat: 8.68 mg/l; saturaţie: 71.97 %; CCOCr: 251.4 mg/l; amoniu: 0.505 mg/l; azotiţi: < LOQ mg/l; azotaţi: 7.3 mg/l; Azot total: 19.37 mg/l; Fosfor total: 6.36 mg/l*;

- 4. râu Bârlad, aval 200 m (amonte pod Lipovăţ) de gura evacuare staţie epurare SC Fabrica de Carne Morandi SRL: *turbiditate: 64.9 NTU; MTS 139 mg/l; conductivitate: 1346 μS/cm; oxigen dizolvat: 8.62 mg/l; saturaţie: 63.85 %; CCOCr: 93.1 mg/l; amoniu: 1.08 mg/l; azotiţi: 0.372 mg/l; azotaţi: 8.1 mg/l; Azot total: 12.53 mg/l; Fosfor total: 2.55 mg/l*.

În data de 11.12.2023, la deplasarea pe teren, la ora 09:00, nu se evacuau ape uzate prin conducta de evacuare din stația de epurare şi nici în cursul zilei nu s-au evacuat, staţia fiind în curs de colectare a apelor uzate din incinta fabricii. Conform programului, evacuarea se face între orele 06:00-08:00, de marţi până sâmbată. S-au constatat depuneri de substanţe coagulante maronii, în albia minoră a râului Bârlad, pe un sector în lungime de aproximativ 200 m (până în amonte de podul Lipovăţ).

Reprezentanţii SC Fabrica de Carne Morandi SRL au început acţiunea de verificare a aparatelor de mixare/aerare, pompelor şi traseului fluxului tehnologic din staţia de epurare. S-a constatat că unul din cele 2 mixere este defect.

Reprezentanţii S.G.A. Vaslui supraveghează în continuare râul Bârlad în zona abatorului (amonte şi aval de podul Lipovăţ).

**3. Pe Marea Neagră**

Nu au fost semnalate evenimente deosebite.

1. ***CALITATEA MEDIULUI***
2. **În domeniul aerului**

***Agenţia Naţională pentru Protecţia Mediului*** informează că, din rezultatele analizelor efectuate pentru perioada 08.12.2023-10.12.2023 în cadrul Reţelei Naţionale de Monitorizare, nu s-au constatat depășiri ale pragurilor de alertă pentru NO2 (dioxid de azot), SO2 (dioxid de sulf) și nici ale pragurilor de alertă și informare pentru O3 (ozon).

**A fost înregistrată depășirea valorii limită zilnice pentru indicatorul particule în suspensie PM10 (pulberi în suspensie cu diametrul sub 10 microni) la stația AR-1 (mun. Arad) în data de 09.12.2023**. Concentrațiile au fost determinate în scop informativ, prin metoda nefelometrică, validarea valorilor urmând a fi efectuată după prelucrarea datelor obţinute prin metoda gravimetrică, care este metoda de referinţă în conformitate cu legislaţia naţională și europeană.

1. **În domeniul solului şi vegetaţiei**

Nu au fost semnalate evenimente deosebite.

1. **În domeniul supravegherii radioactivităţii mediului**

***Agenţia Naţională pentru Protecţia Mediului*** informează că pentru factorii de mediu urmăriţi nu s-au înregistrat depăşiri ale limitelor de avertizare/alarmare, conform OM 1978/2010, în intervalul 08.12.2023-11.12.2023 şi nu s-au semnalat evenimente deosebite. Parametrii constataţi la staţiile de pe teritoriul României s-au situat în limitele normale de variație ale fondului natural.

1. **În municipiul Bucureşti**

Nu au fost semnalate evenimente deosebite.

**DIRECȚIA COMUNICARE**